 Maswali 515 kutikisa Bunge la Bajeti Na Janeth Mesomapya Jumla ya maswali 515 yanatarajiwa kuulizwa na kujibiwa na serikali kwenye Mkutano wa 15 wa Bunge, utakaoanza kesho, Jumanne (Aprili 2, 2019), jijini Dodoma.Mbali na maswali hayo, mengine 88 ya papo kwa papo yatajibiwa na Waziri Mkuu Kassim Majaliwa siku za Alhamisi. Kwa mujibu wa taarifa ya Ofisi ya Bunge Dodoma iliyotolewa leo Jumatatu (Aprili Mosi, 2019), Bunge litajadili hali ya uchumi wa taifa na bajeti ya serikali ya mwaka wa fedha 2019/20.Ripoti na Bajeti, kwa mujibu wa taarifa ya Bunge, zitawasilishwa na Waziri wa Fedha na Mipango, Dk Philip Mpango. Vilevile miswada ya Sheria ya Fedha za matumizi ya mwaka 2019 na ule wa sheria ya fedha ya mwaka 2019 itajadiliwa katika vikao vya mkutano huu.Mkutano huu ambao utaisha Juni 28, mwaka huu ni maalum kwa ajili ya kujadili utekelezaji wa bajeti za wizara kwa mwaka 2018/19 na makadirio ya mapato na matumizi ya serikali kwa mwaka wa fedha 2019/20.